Иновации 400 км стена срещу цунами строят в Япония\nПроектът "Великата горска стена"\nСтойността на проекта е около 820 млрд. йени (6,8 млрд. долара)\nСкептиците твърдят, че масивни бетонни бариери ще нанесат вреда на морската екология, ще унищожат видове и ще попречат на риболова, от който се изхранват много жители на региона.\nВидът на огромен 12,5-метров вълнолом ще разваля пейзажа, тъй като ще прилича на огромна затворническа стена, оплаква се Казутоши Масаши, 46-годишен жител на северния пристанищен и риболовен град Осабе.\nНо парадоксът на такива проекти, според експертите, е доста по-сложен, отколкото изглежда на пръв поглед. Той се заключава в това, че вълноломите могат да намалят някои щети, но не и да ги изключат напълно. Освен това населението грешно ще се чувства защитено.\nТака много от 18 500 души, загинали или изчезнали безследно по време на бедствието през 2011 г.,\nпросто не са се вслушали в предупрежденията.\nЦунаеки Йогучи е бил кмет на град Иванума, разположен южно от Сендай, когато цунамито, предизвикано от мощното земетресение, потопило половината от неговия площад. Още тогава по брега на Ивануми имало 7,2-метрови вълноломи за предотвратяване на ерозията на брега.\nДа, потокът вода бил забавен, но вълната така или иначе връхлетяла 5 крайбрежни километра и отнесла повечето къщи от гъстонаселените райони около плажа.\nГрадските власти ремонтирали счупените дамби, но не планират да ги правят по-високи. В замяна на това по бреговете жителите садят смесени гори на високи насипи пръст и чакъл, формирайки "зелена стена".\n"Не се нуждаем от високи бетонни съоръжения – подчертава Игучи. - това, което наистина трябва да направим, е да разработим действаща и оперативна система за евакуация, а също да пренесем голяма част от домовете и офисите върху възвишенията."\nВ град Камаиши повече от хиляда души са загинали по време на цунамито,\nно много ученици успели да се укрият в безопасни зони,\nтъй като били обучени от професора по гражданско строителство Тошитака Катада.\n"Технологиите могат да помогнат при стихийни бедствия - коментира Маргарета Валстрьом, ръководител на управлението на ООН по намаляване на рискове при стихийни бедствия. - Но от опит сме видели, че технологиите могат да направят хората по-уязвими, защото те престават да се доверяват на своите инстинкти."\n"Япония не е единствената рискова страна - добавя Маартент ван Аалст, директор на климатичния център на Червения кръст и Червения полумесец, чиято родна страна Нидерландия през цялата си история се бори с морските стихии. - Но ако хората измамно се смятат в безопасност,\nте просто няма да знаят как да се държат в случай на катастрофа."\nПовечето експерти смятат, че доста по-полезен проект е "Великата горска стена" (Great Forest Wall). Дърветата, засадени в крайбрежни райони, не гарантират пълно предотвратяване на потоп. Но те могат да забавят и отслабят вълната цунами, а когато водата започне да отстъпва, няма да позволят на сгради и боклуци да отплуват в открито море.\nТакива проекти също позволяват на дъждовната вода да се стича обратно в морето, което е важно за морската екология.\nПубликувано от Елена Лазарова 26 март 2015, 12:58\nБХК: Няма напредък в реформите на съдебн…


86-то издание на „Гьокурюки“ « Българска Федерация по Кендо\n86-то издание на „Гьокурюки“\nчетвъртък, август 1, 2013\nНа 24-29 юли в гр. Фукуока, преф. Фукуока се проведе 86-тото издание на традиционния отборен турнир по кендо за гимназии – Гьокурюки. Състезанието се организира всяка година в края на юли от вестник Ниши Ниппон. Това е едно от трите най-престижни събития в гимназиалното кендо заедно с Ученическата олимпиада („Интерхай“) и Общояпонското селективно първенство за гимназии.\nВ тазгодишното издание на турнира взеха участие 574 юношески и 396 девически отбора. Състезанието се провежда с отбори по пет човека по системата „качинуки*„.\nПри юношите с титлата се окичиха кендистите от местната гимназия Охори побеждавайки драматично на финала именитата токийска Таканава. След един равен мач и три загуби, на шиайджо трябваше да излезе тайшьо на Охори. Той обаче постигна четири поредни победи осигурявайки първото място на отбора си.\nНа трето място завършиха миналогодишните шампиони Шимабара (Нагасаки) и отборът на гимназия Рюкоку (Сага).\nПри девойките отборът на Накамура Гакуен (Фукуока) запази титлата си от миналата година и постигна четвъртата си титла побеждавайки на финала Шимабара (Нагасаки).\nВидео може да видите на сайта на вестник Ниши Ниппон (яп.)\nГьокурюки е уникално по рода си първенство. То се провежда за пръв път през 1916 г. под името Ученическо първенство по будо на Кюшю. Състезанието е отворено – отборите могат да участват без да са се класирали в предварителни квалификационни турнири. Преди Втората световна война в Гьокурюки са взимали участие дори гимназии от Корея, Манджурия и Китай.\n* При системата „качинуки“ състезателят, който победи в своята среща „остава“ на шиайджо и играе срещу следващия поред от противниковия отбор. При равенство и двамата състезатели биват сменени от следващите поред в съответните им отбори. Печели отборът който успее пръв да елиминира всички кендоки от противниковия тим.


Fungineering-новият термин в грижата за служителите на работното място\nНапоследък се забелязва тенденция работата и работното място да се превръщат в място за забавления. Скоро мина сезонът на Коледните партита-време, в което идеята да ни е забавно на работа се усеща особено силно. Често работодателите са склонни да проявяват голяма креативност, за да направят щастливи служителите си. Идеите варират от специални ергономични столове, до фън шуи озеленяване, плакати на известни филми с лицата на служителите, понички за всички, масажи, маникюристи, стаи за сън и т.н. Дори има нов термин за всичко това-fungineering.\nДали цялото това старание си заслужава, дали води до желания резултат? По принцип щастието е състояние, към което всички се стремим. Приятните работни места са за предпочитане пред скучните и неприятните. Проучванията показват, че щастливите служители са по-продуктивни. Именно затова в някои компании измерват периодично нивата на щастие на служителите си като те трябва да оценят щастието си по скала от 1 до 10.\nИма обаче и доказателства за обратното. Когато опитите да се решат дадени проблеми са само чрез усилията да се представи работното място като забавно, ефектът може и да е обратен. Всъщност това доказва едно от най-старите твърдения за щастието-когато опитите то да бъде постигнато са твърде трудни, почти сигурно е, че тези опит ще се провалят.\nСъвсем скорошни изследвания установяват, че забавните дейности на работното място намаляват текучеството, но и цялостната производителност. Друга тенденция, превръщането на работните задачи в игри с награди за постигнати резултати, намалява производителността и удовлетвореността от работата на онези служители, които не одобряват идеята.\nДопълнително натискът за поддържане на весела фасада на работното място може да бъде стресиращ и изтощаващ сам по себе си. Това е форма на емоционален труд, термин въведен от социологът Ари Ръсел Хохшийлд. Изследвания показват, че атмосферата, налагаща доброто настроение като изискване и норма, не е благоприятно условие, а тежест за служителите.\nТук става въпрос за „парадокс на хедонизма“, който Джон Стюард Мил изразява по следния начин: “Запитайте се дали сте щастлив и ще престанете да сте такъв.“ Опитът щастието да се наложи е саботиращ.\nДруги психологически изследвания на позитивното мислене показват, че позитивните твърдения могат да понижат самочувствието на човек с ниска самооценка. При хора с тревожни разстройства тревогата се засилва, ако се опитват волево да се отпуснат. Доказано е, че способността за преживяване на негативни емоции е от решаващо значение за психичното здраве, за разлика от опитите негативните емоции да бъдат изключени и потиснати.\nТака че опитите да наложим щастието върху себе си и другите крие опасности. Тези опити може да се тълкуват като стремеж да се прикрият скритите мотиви на мениджърите като например разсейване на вниманието от твърде ниските заплати или други проблеми.\nПрепоръчително за мениджърите е вместо да се стремят да правят работата забавна, да се концентрират върху създаване на условия, при които могат да работят различни типове личности-от екстровертни до по-затворени в себе си. Така служителите ще бъдат автономни и ще имат усещане за справедливост и толерантна среда. Според скорошно проучване в Дания липсата на справедливост на работното място е силен предиктор за депресия. От друга страна високата натовареност не се преживява като проблем от хората при условие, че мениджърите им са справедливи.


Куриоз! Милко Калайджиев стана пенсионер без пенсия, има стаж като таксиджия, но не и като певец\n05 Януари 2017, 10:35\nМилко Калайджиев го застигна съдбата на колегите му от естрадата, който вече са на преклонна възраст, научи HotArena.\nВъпреки че не му личи, Мустака на републиката вече е на 65 години. Милко продължава да обикаля по дискотеките и да забавлява хората, нищо че се води пенсионер. Но само се води, защото държавата няма да му изплаща и лев пенсия. Причината е в до болка познатия казус на родната музикална сцена.\nИзпълнители от различни жанрове са заработвали десетилетия наред без да се водят на трудов договор и да им текат осигуровки. Сред тях е и изпълнителят на "Я елате, пиленца, при батко". Той не се е втурнал да слиза от сцената и да плете чорапи вкъщи, като някой свои връстници. Наясно е и че така създалата се ситуация е напълно очаквана. Затова и не изглежда разочарован. А и сякаш е опрял да мизерната държавна пенсия...\nКалайджиев продължава да получава покани за участия. Макар и не толкова многобройни, както преди години, те са добре дошли за бюджета му. А сега основната част от него поддържа не чрез пеене, а чрез хотелиерски бизнес. Благодарение на европрограма той си спретна чудна къща за гости в село Мезек. От нея припечелва повече от добре. Освен това отглежда дини и пъпеши и хич не му пука от подигравките.\nНовогодишната нощ Милко е изкарал на участие в Мадрид. В испанската столица змаинал със семейството си и си направили кратка екскурзия из забележителностите. Освен това се върнал с няколко хиляди по-богат. Така че, да му мислят другите пенсионери!\nКалайджиев си признава грешката от невнасянето на осигуровки, но дори не се е интересувал колко години стаж му трябват. Той споделя, че единствената професия, която фигурира в трудовата книжка, е таксиметров шофьор. След като се уволнява от казармата, върти геврека цели 14 години на едно от десетте държавни таксита в Свиленград.\nБачка до 5 часа, а вече ходи по участия. В последствие жълтата кола спряла да го блазни и започнал да се издържа само от пеене. И така до ден-днешен, когато е горд пенсионер с маркови дрехи и се заканва да не слиза от сцената докато феновете го искат, пише "България днес".\nФенки на Милко Калайджиев в истерия: Дай да ти пипнем..\nМустаците на Милко Калайджиев са народен феномен. Истерични млади фенки налазиха певец, а по..


Меки присъди за убийци, затрили мъж за 3 лв. - България Днес\nИсмаил Асан и Митко Асенов в съда\nРомът Исмаил скачал върху главата на жертвата\nПуберите си купили алкохол с парите, върнали се и довършили 48-годишния Хайретин\nМеки присъди чакат двама непълнолетни роми, които по зверски начин убили 48-годишния Хайретин Юмер заради 3 лв. в Асеновград. Дванайсет години е максималната присъда, която могат да получат обвинените за зверското престъпление, тъй като по време на извършване на престъплението са били под 18-годишна възраст. В случай че се признаят за виновни, законът ще бъде още по-снизходителен към тях. При такъв развой на сюжета 15-годишният Исмаил Асан и две години по-големят Митко Асенов може да се разминат с присъди от по около 4-5 години. Ако те не признаят фактите и обстоятелствата, изложени в обвинителния акт, процесът ще мине по общия ред с разпит на всички свидетели и изслушване на експертизите.\nДвамата ще се изправят днес пред Окръжния съд в Пловдив, който трябва да проведе първото разпоредително заседание по делото срещу двамата другари от ромската махала на Асеновград.\nСпрямо 15-годишния Исмаил са повдигнати две обвинения. Първото за умишлено убийство, извършено по особено жесток начин и по хулигански подбуди. Второто е за грабеж в съучастие, станал минути преди убийството на 48-годишния мъж на 26 май 2019 г.\nПривлечен за две престъпления е и 17-годишният Митко - за грабеж, станал в съучастие, и за това, че не е имал възможност, но не е попречил на Исмаил да извърши тежкото престъпление.\nСпоред данни от разследването в нощта на бруталното престъпление и двамата непълнолетни цигани били пияни. Преди да нападнат жертвата си, Исмаил и Митко изпили четири литра бира заедно с още трима приятели. Скарали се и се сбили с тях, което много ядосало Исмаил и той явно решил да си го изкара на нищо неподозиращия минувач. В същата нощ 48-годишният Хайретин Юмер бил на гости на брат си и се връщал през парка към дома си, когато бил нападнат от непълнолетните. Първо получил юмрук в носа. Човекът паднал на земята, давейки се в собствената си кръв. Исмаил му взел чантичката, в която имал документи и телефон "Нокия", дал я на Митко Асенов. Той пък я оставил на отсрещния тротоар и взел само телефона. После престъпниците пребъркали падналия мъж и в джобовете му открили само 3 лева. Взели ги и отишли с тях да си купят алкохол. Петнайсет минути по-късно Исмаил се върнал при жертвата си, решен да я доубие. Започнал да скача с боси крака по главата на Хайретин, след което, за да е сигурен, че непознатият е мъртъв, го удушил. После Исмаил легнал в парка да се наспи, а по-големият се прибрал вкъщи, където бил и арестуван. Извършителят на убийството направил опит да заблуди полицаите, че друг е престъпникът, но криминалистите намерили улики, които го заковали. Една от тях бил ключодържателят с чип на жертвата, който бил открит у бабата на единия арестуван. Именно с този чип била отворена входната врата на блока на Хайретин, а с ключа било проникнато в жилището му.\nДвамата задържани са регистрирани в детска педагогическа стая за кражби и грабежи.


Двете ключови събития на нашия живот - раждането и смъртта, се случват независимо от волята на човека | Readatory\nДвете ключови събития на нашия живот - раждането и смъртта, се случват независимо от волята на човека\nТози дебат върви още от зараждането на цивилизацията.\nДали ние, човешките същества, сме програмирани от някакъв висш разум, който решава съдбата ни, или напротив, тя е във властта на сложния брак между фатализма и свободната воля?\nЗа някои изглежда е ясно. Древните гърци, например, са били склонни да приписват всички събития на Фатос, сляпата съдба. Но пък Сенека, големият философ стоик от Кордоба, е настоявал, че Провидението управлява света, ръководено от загрижен за нас Бог, а древноримският неоплатоник Макробиус, 400 години по-млад от Христос, говори за Богиня.\nМалко по-късно го оборва Епикур, който въпреки усилията си не успява да предотврати разпространението на духовността, процъфтявала в гръко-римския свят.\nВ християнската вселена предопределението открай време е било общоприета доктрина, макар и съпровождана с различни теории.\nЕдна от тях, свързана със същинските форми на номинализма, настоява, че Бог предопределя за спасение само онези, чиито положителни качества познава предварително.\nДруга теория, по-разпространена и приписвана на Калвин, произхожда от Дортския синод и е отразена в писанията на Свети Августин и Лутер, а също и в учението на янсенистите.\nТя сочи, че Бог предварително е решил кой във вечността ще се спаси и кой ще бъде съден, независимо от положителните или отрицателните качества, които е натрупал.\nВ крайна сметка Свети Тома приписва спасението на човека на незаслужената Божия милост.\nИстината е, че между езическата идея за Фатос и религиозната концепция за провидението човешката съдба си остава енигма.\nНяма съмнение, че двете ключови събития на нашия живот – раждането и смъртта, се случват независимо от волята на човека.\nОчевидно е също, че докато живеем, можем свободно да правим своя избор.\nНо изглежда, че основните линии на съществуването ни са предначертани от невидима ръка и на нас ни остава само да пишем по тях с малки букви. Но какво или кой носи отговорност за тази мистериозна шега?\nМоже би най-привлекателната хипотеза за човешката съдба ни поднася старата индуистка философия.\nЗа Изтока ключът е карма – схващане, което превръща човека едновременно в наследник на собственото му минало и в архитект на съдбата му.\nНашите действия, баластрата на миналото ни, формират и бъдещето ни. Предопределени? Да, но от нас самите, не от един капризен Бог, непостоянен, състрадателен или несправедлив.\nСистемата е перфектна, защото не робува на шовинизма да се отнася само за човека, а подчинява цялостното развитие на една динамична реалност, която взаимодейства, прецизно и мигновено с целия спектър на съществуването – от бездънните висини на съзнанието до последния физически закон, отнасящ се до материята.\nСпоред теорията за кармата има един голям склад – самчита, където се събира потенциалът на всички наши минали действия, подобна на семена, които чакат момента да дадат плод.\nТе са предназначени именно за това, а на нас ни се полага да изстрадаме този процес или да му се наслаждаваме. Добрите действия пораждат благоприятни обстоятелства, а лошите – неблагоприятни.\nШепата семена, която съответства на едно съществуване, определя и момента на раждането и смъртта, физическите или психологическите качества на индивида, неговите социално, културни, семейни характеристики и т.н.\nТази съвкупност от обстоятелства, която обикновено определяме като съдба, на санскритски се нарича прарабха карма и е неизменна. тя представлява онази част от нашата биография, която е предварително написана и която за вярващите е продукт на божията воля.\nВ едни впряг с предварително начертаното несъмнено препуска и свободният избор. Начинът, по който се справяме с образите на живота, генерира един нов потенциал от семена, заредени с бъдеще.\nТе в голяма степен са отговорни за онова, което идва. Така нещата, които могат да се случат на някого в предстоящото, се оказват в собствените му ръце.\nНещо друго, много различно, е кармата на дадена група – или съдбата, която си изковава даден колектив с общите си решения.\nТе могат да засягат както едно семейство, така и едно племе, секта, нация, раса, вид, планета, галактика или пък вселена в нейната цялост.\nНищо не може да избяга от неумолимия закон на кармата, или от закона за причината и следствието, който за мнозина е върховен вселенски закон. На него са подчинени всички останали закони.\nЖивотните нямат индивидуална карма, но видът им я има. Индивидуалната отговорност е запазена за човека чрез неговото его, което му придава специална и превъзхождаща чистия животински вид воля.\nСпоред тази интересна теория самото сътворение е основано на кръговрата и има две фази. В първата, латентната, не съществува нищо с изключение на самия потенциал, който в един момент произвежда Големия взрив и последвалото го разрастване на Вселената. Тя приключва в края на времето с финалното разпадане на всичко.\nТака излиза, че не Бог или съдбата, провидението или Фатос чертаят целите на света и неговите създания, а един вселенски закон с идентични принципи за всички, от който като каскада произтичат многобройни помощни закони. Някои от тях вече познаваме.\nЩо се отнася до човека, докато има да си оправя сметките с кармата, ще трябва да се връща и да изстрадва или да се наслаждава на онова, което му се полага. И преди всичко да се учи да израства.\nСамо абсолютното знание, космическият опит, в който се стопява всяка двойнственост, може да премахне веригите му и да го освободи завинаги.\nИзглежда, според източната мъдрост, това е и целта на съществуването, за която всички сме предопределени.\nНеприятните религиозни схващания, които толкова тревожат вярващите – адът, чистилището, апокалипсисът, страшният съд, проклятието, вечният огън, скърцането със зъби и т.н. може би не са нищо друго, освен несполучливи метафори, които само плашат онези, които допускат, че те могат да съществуват.\nИнтересно е да се подчертае, че при оценката на качеството на дадено действие е важно намерението, целта, а не резултатите и постиженията.\nВ общество като нашето, обсебено от стремежа към успех, може би е необходимо да се помни, че успехът на един живот се съдържа единствено в постигането на щастие.\nПознаваш ли, скъпи читателю, някого, който го е постигнал чрез тщестлавие, измама или манипулация? Аз – не!\nФормиран интелектуално вън от академизма, Франсиско Лопес-Сейване е човек с много образи и таланти, дарен и изключително светъл ум, който винаги се стреми да се изрази с един-единствен глас – своя собствен.\nДълбок познавач на източните мъдрости, той посвещава част от живота си на разпространяването по света на техниките за човешко усъвършенстване.\n„Нещата, които научих от изтока“ е оригинална и проникновена творба, обединяваща уроците, усвоени от автора, който още много млад, с помощта на един гуру, решава да се потопи в изучаването и практикуването на източните философии.\nTags: които научих от изтока, личностно развитие, Нещата, самопознание, самоусъвършенстване, Франсиско Лопес-Сейване


Българска иновация заменя „Човека с пушката“ на летищата по света - Economy.bg\nБългарска иновация заменя „Човека с пушката“ на летищата по света\nБогдан Богданов, директор „Бизнес развитие“ във „Волаком“, пред Economy.bg\n13 април 2018, 16:16\ta+ a- a\nЯнуари 2009. Световните медии съобщават за самолет, паднал в река Хъдсън, в Ню Йорк. Причината – малко след излитането си машината се сблъскала с ято птици. Само благодарение на уменията на пилота, който успява да предотврати разбиването на самолета в града, 155 души на борда оцеляват и случаят става известен като „чудото от Хъдсън“. Годишно се случват хиляди подобни инциденти, които костват стотици милиони долари на авиоиндустрията. Българска компания предлага иновативно решение на този проблем.\nПреди повече от 12 години „Волаком“ разработва първата система за превенция от птици за летище София. Днес решението на компанията се прилага на международни летища в цял свят. Последният договор за партньорство на „Волаком“ е от началото на месеца с една от най-големите японски корпорации, която за 2017 има реализирани продажби от над 100 млрд. долара. Иновативното решение на компанията замества най-широко използвания досега метод за справяне с проблема, а именно отстрелването на птици от „човека с пушката“.\nЗа да научим повече за иновацията и приложението й, разговаряхме с Богдан Богданов, директор „Бизнес развитие“ във „Волаком“.\nБогдан, какво представлява вашата система за прогонване на птици? Как точно работи тя?\nСблъсъците между самолети и птици носят значителни финансови и материални щети, но най-вече представляват сериозна заплаха за авиационната безопасност. Възникването на тези събития е повлияно от множество фактори. Статистиката показва нарастваща тенденция, която се дължи главно на значителното увеличаване на въздушния трафик и на демографската експлозия на някои видове птици.\nГодишно се случват хиляди инциденти, които костват стотици милиони долари на индустрията, но има и случаи като небезизвестното кацане на самолет на Американските авиолинии със 155 пътници на борда в река Хъдсън след сериозен сблъсък с ято канадски гъски.\nПатентованата в САЩ, Европа и Русия технология за превенция на инциденти с птици BCAS 7.2. на „Волаком“ се базира на изцяло нов подход, включващ напълно автоматизирано откриване (детекция), разпознаване (отделяне на птиците от други движещи се обекти) и отблъскване (отклоняване) на птиците от зоната на защита. Допълнително системата предоставя възможност за постоянно наблюдение на определената територия, съхранявайки цялата информация в база данни, която може да бъде използвана според нуждите на крайния клиент.\nМетодът за прогонване на птици, който „Волаком“ патентова и използва, е базиран на уникална акустична рефлексна реакция (ASR – Acoustic Startle Reflex), която осигурява въздействие на всякакви видове птици, без възможност за привикване и стресиране. „Волаком“ проектира и разработва индивидуални решения за своите клиенти, като внимателно анализира географската локация, видовете птици, специфичните метеорологични условия и др.\nКак се роди идеята за иновативното решение?\n„Волаком“ е част от група високотехнологични български компании, които повече от две десетилетия разработват и произвеждат специализирани изделия, включително радио-комуникационно оборудване, роботи за обезвреждане на взривове, системи за периметрова охрана, специализирани акустични системи, безпилотни летателни апарати, лазерни устройства и системи за предотвратяване на сблъсъци между самолети и птици.\nПреди повече от 12 години разработихме и произведохме първата система за превенция от птици за летище София, изпълнена по задание на летищни експерти. През последните 10 години имахме възможността да научим повече за специфичния проблем, както и да изследваме голяма част от наличните технологии на пазара. Оказа се, че няма специализирана система, разработена за авиационни приложения, а се използват два основни метода: системи за мониторинг, основно радари, които наблюдават определената територия и алармират при наличие на опасност, и системи/методи за прогонване на птици (акустични системи, пиротехника, лазери, плашила и др.). Проблемът е, че над 90% от ударите с птици се случват на малка височина (под 150м.), където възможностите на системите за наблюдение са доста лимитирани. От друга страна, птиците са изключително адаптивни към околната среда, като в много от случаите бързо привикват към системите за прогонване, тъй като осъзнават, че не носят реална опасност.\nНай-разпространеният метод е „Човекът с пушка“. Невинаги този подход е летален, но след инцидента в Ню Йорк официално в района се разрешава отстрелването, което води до над 70 000 убити птици, без това да намали риска от инциденти.\nЕкипът на „Волаком“ заедно с международни специалисти, научно изследователски институти и експерти в областта на авиацията, разработи изцяло нов подход, който да осигури едно дългосрочно решение на проблема, комбинирайки технологии за детекция и методи за прогонване, към които птиците не могат да привикнат, но и същевременно няма негативни последствия за тях.\nКаква е ползата от вашата система?\nПрез 2013 в летищна среда имахме възможността да проведем първите независими тестове на новата технология, съвместно с екип на летище София, където успяхме да постигнем повече от 95% ефикасност. Отчитайки този факт, всяко едно летище би могло значително да намали опасността от инциденти и свързаните с тях финансови загуби.\nВ колко страни и летища по света се използва тя?\nОт представянето на системата на пазара през 2014 „Волаком“ има три реализирани проекта на индустриални сгради в България, две международни летища в Африка и Европа, както и демонстрационна система в САЩ и Саудитска Арабия. След продължителен процес технологиите на „Волаком“ бяха одобрени и препоръчани от независима експертна комисия към Въздухоплавателната агенция на Саудитска Арабия. Първият проект в Кралството е планиран за 2018. Към момента компанията има сключени договори за представителство в САЩ, Китай, Пакистан, Саудитска Арабия, Обединените арабски емирства и др. Последният договор за партньорство на „Волаком“ е от началото на месеца с една от най-големите японски корпорации, която за 2017 има реализирани продажби от над 100 млрд. долара. Имаме изготвена програма за следващите 18 месеца, като първите системи на „Волаком“ ще отпътуват за Япония през май.\nКой е най-големият ви пазар?\nНай-големият пазар на „Волаком“ са САЩ, където има над 1800 летища. Навлизането на този пазар обаче изисква специфичен подход и определени сертификационни процедури с местни регулатори като FAА и USDA. Поради тази причина „Волаком“ има сключени договори за сътрудничество с местна компания, американски университет и професор от една от най-реномираните университетски лаборатории, където да проведем съответните тестове с представителите от FAА и USDA.\nИмате ли конкуренти на глобалния пазар?\nНа летищния пазар „Волаком“ се конкурира с големи международни компании основно от САЩ, Великобритания, Япония и Германия. Авиационната индустрия е доста консервативен пазар и навлизането на нови технологии изисква значителен ресурс, време и инвестиция. Съществуват различни национални и международни стандарти и сертификации, на които всяка една технология трябва да отговаря, за да бъде инсталирана на летище. За „Волаком“ този път е доста по-предизвикателен, защото ние внедряваме не само една нова технология, но и изцяло нов стандарт за предпазване на летищата от птици.\nКъде у нас се прилага системата ви?\nОсвен на летища, птиците причиняват проблеми на големи индустриални сгради, съоръжения за производство на възобновяема енергия, земеделие, а дори и при заснемане на филмови продукции. Системите на „Волаком“ са инсталирани на индустриални сгради в България и за известен период от време се използваха за разгонване на птиците от снимачна площадка на американска филмова продукция, за да се изпълни заснемането в определения график.\nИмаме също така и потвърждение от ръководството на летище Пловдив да бъдат инсталирани системи, за да се предпазва една определена част от пистата и да се изпробват нови функции и модули. В процеса на разработка работихме в сътрудничество с летище София, за да усъвършенстваме системата и да установим функционалните й възможности в реални условия. През годините са проведени неколкократни тестове и изпитания на летище София, но все още няма постоянно инсталирана система. Надяваме се в близко бъдеще и това да се случи.\nКои са най-големите предизвикателства по утвърждаването на вашия продукт на световния пазар?\nПредизвикателствата за една компания, която работи изцяло на международен пазар, са много, но може би най-големите са, че „Волаком“ не внедрява просто една технология, а един изцяло нов стандарт за справяне с проблем, който съществува още от ранните години на авиацията. Такъв процес отнема време и значителни ресурси. Както често коментираме с колеги, самолетите са бързи, но самата авиационна индустрия е сравнително консервативна, бавна и отнема доста време, за да се интегрират определени иновативни решения.\nСъщо така всеки един пазар е различен, всяко летище има своите специфики и процедури на организация и управление. Поради това ние трябва да бъдем изключително гъвкави, за да проектираме и доставяме индивидуални решения за всеки наш клиент.\nКакъв е размерът на инвестицията ви до момента?\nОсвен в развойна дейност „Волаком“ инвестира в защита на интелектуалната ни собственост като нашият подход и технологии са патентовани в САЩ, Европа и Русия. Освен това през 2015 година завършихме изграждането на нов развоен център и производствени сгради в Икономическа зона София-Божурище. Нашата група от компании е един от най-големите български инвеститори в зоната. Също така сме обезпечили производствения процес с нови машини и оборудване, за да се гарантира достатъчен капацитет за следващите 10 години. Всяка година участваме на големи международни изложения, като последното беше в края на миналата година в Дубай. За съжаление бяхме единствената българска компания от повече от 1300 участници. Следващото подобно мероприятие е предвидено за септември тази година в Пекин, Китай.\nКолко служители имате и планирате ли разрастване?\nЕкипът на компанията постоянно се разраства като към момента по проекти на „Волаком“ работят над 130 човека.\nБългария държи последните места по иновации в ЕС. Какво пречи да се създават иновативни продукти у нас?\nНе бих казал, че в България не се създават иновативни продукти. Средата определено се подобрява през последните години, като имаме страхотни примери за български компании с иновации в сфери като авиация, транспорт, микробиология, миксирана реалност, космически технологии и други.\nИма обаче какво да се желае при структурирането и разходването на публични средства за създаване и стимулиране на иновации. Има доста добри примери как държавата би могла да спомага за развитието на успешни малки и средни предприятия, които да създават продукти с висока добавена стойност. Само по този начин би могъл да се повиши чувствително стандартът в България и да не се разчита на европрограми, субсидии и обществени поръчки като основен двигател на икономиката.\nЕдин добър пример за практически действия в тази посока е създаването на обособени икономически зони като тази в Божурище, където дори малки и средни предприятия с определен капацитет и потенциал биха могли да си построят сгради при облекчени условия. Тези компании получават и възможност за сътрудничество със „себеподобни“, а така се създава една „клъстерна“ среда, в която се случват истинските иновации.


Повече практическо обучение за бъдещите учители – Мрежа на учителите новатори\nПовече практическо обучение за бъдещите учители\nПовече практическо обучение за студентите, които се подготвят за учители, предвижда проектът на Наредба за държавните изисквания за придобиване на квалификация „учител“. Той е публикуван за обществено обсъждане в рубриката „Проекти на документи“ в сайта на МОН.\nВремето за наблюдения и изнасяне на уроци се увеличава от 150 на 180 академични часа.\nЗа да се гарантира качествена подготовка, квалификация „учител“ ще се получава само във висши училища, които имат акредитация по професионално направление от областта на педагогическите науки. Освен редовно и задочно, обучението ще може да се организира и в дистанционна форма, която е търсена от хора, които работят като учители, но нямат нужната квалификация.\nСтрес-тест върху сайта на МОН\nНеобходима е реформа в професионалното образование


Изпитание на вярата | Проповеди | Духовно – просветен център “Св. Архангел Михаил” - Варна\nПроповед на иконом Василий Шаган в Четвъртата неделя на Великия пост – на св. Йоан Лествичник, 29 март 2020 г., храм „Св. Архангел Михаил” Варна.\nЧестит празник, братя и сестри, в Четвъртата неделя на Великия пост, която отбелязваме като Неделя на св. преп. Йоан Лествичник. Вече вървим към края на поста и това е повод да не се отпускаме, а да продължаваме, за да можем достойно да посрещнем светлото Христово Възкресение.\nДнес чухме това Евангелие, което, от една страна, е обичайно, но от друга страна, то още веднъж свидетелства за това, че Христос е Този, Който е нашият избавител и спасител. Но в същото време в това Евангелие се говори и за вярата. Оказва се, че за да се освободи човек от злото, е необходимо да вярва в Избавителя и Изкупителя, нашия Господ. Затова и преди да освободи момчето от немия дух на злото Христос попита баща му: „Вярваш ли?” И той възторжено отговори: „Вярвам, Господи, помогни обаче на неверието ми!” (Вж. Марк 9:17-31)\nНие сме маловерни, братя и сестри. И макар че от време на време се опитваме с вярата си да се представим в този свят и постъпваме безразсъдно поради ред причини, изкушавайки и Господа дори, редно е да осъзнаем и в това своята немощ. В своето маловерие. Защото да вярваш в Господа, братя и сестри, трудно се постига с ума. Какво означава да вярваш в Господа? Дали означава да вярваш, че Той съществува като свръхестествена сила? Дали означава това, да посветиш целия си живот на Него? Или да вярваш в Господа, означава да отдадеш себе си на Този, Който е отворил цялата Си пълнота и Своето царство за всички нас?\nНие трудно можем да отговорим на този въпрос, защото всеки един от нас в своето лично отношение има свой отговор. Но днес, когато сме изправени пред големите изпитания, в които сме поставени волно или неволно, всъщност въпросът за вярата стои като може би главен въпрос. Защото днешните времена ни изпитват в нашата вяра. Затова ние днес много често срещаме упреци – от гледна точка на това: „Защо ви е толкова слаба вярата, че се страхувате?”, или други, противоположни на тези. Да, моята вяра в Господа може да е голяма, но нека тя да е вяра, която ме кара да се науча на по-голямо смирение, на по-голямо търпение и да не изкушавам Господа. Ето виждате мнозина от нас се вслушват и решават да останат вкъщи в тези дни. И аз съм сигурен, че не са го направили от страх, а за да постъпят отговорно. Не бива да осъждате някого, който за разлика от вас не идва на църква, постарайте се да се опазите от това. То не е в полза на нашето спасение. Обратно – да се молим за тези хора, наши братя и сестри, които са немощни и са по домовете си сега, които може би са принудени да се грижат за своите близки.\nКогато ние в своята вяра, независимо каква е тя, сме изправени пред големи изпитания, трябва да осъзнаем, че Бог е Този, Който има спрямо нас воля. Нашият живот трябва да бъде такъв, както в молитвата, която Той ни е препоръчал – „да бъде, Господи, Твоята воля”. Ние не знаем каква е Неговата воля. Знаем само, че тя е блага и е за наше спасение. От Евангелието и от историята на Църквата знаем, че Бог е постъпвал по много различен начин. Някои казват, че това изпитание, което имаме днес, е Божие наказание, а други казват, че това е Божие благословение. Възможно е и едните, и другите да са прави, но ние категорично знаем само едно – че в тази криза и в това изпитание, в което сме поставени, задължително трябва да намерим добрия и правилния изход за себе си. Тоест трябва да извлечем правилните поуки. Защото това изпитание е за наше спасение. Дали ние ще успеем да пречупим себе си? Да превъзмогнем себе си така, че да се научим на смирение и да станем кротки. Дали ние ще се утвърдим във вярата, зависи само от нас. Животът продължава, но ние трябва да знаем, че светът ще се промени към добро само тогава, когато ние самите започнем да се променяме към добро.\nВ днешното Евангелие много категорично прозвучаха и думите на Христос, когато апостолите го попитаха: „Защо ние не можахме да го изгоним този дух?”… Когато го четох това Евангелие, братя и сестри, ми дойде на ум, че то звучи като контрааргумент на тези, които казват: „За нас, вярващите, няма нищо страшно, защото Бог ще ни опази”. Но ето че учениците на Христос, които бяха винаги с Него, най-верните, на които се надяваха хората да ги лекуват, не можаха да се справят. И те бяха озадачени също, както и хората, събрали се там, затова питат Христос каква е причината. А Той им отговаря: „Този дух излиза само с пост и молитва”-\nКакво означава това? Това означава, братя и сестри, че нашата вяра не е просто деклариране на нашата принадлежност към Бога, на нашето единство с Христос. Нашата вяра е творческо дело, това е живот за Бога. В молитва и в пост. Молитвата – като упование на Бога и признаване на Неговата спасителна воля за нас, на Бог, Комуто се покланяме и отдаваме себе си и целия си живот. И постът – като постоянна бдителност за своята трезвост, постоянно внимание да не изпаднем в състояние, в които бихме загинали, бихме изгубили себе си, бихме изпаднали в тежка немощ. Затова времето на изпитание, в което живеем, е благодатно – едновременно утеснени в ежедневието си от всички предписания и призвани от Църквата да сме в пост. Притеснението, което усещаме, ако не за себе си, то за своите близки, за живота в бъдеще, за света – това е естествено притеснение и не бива да го потискате и да се криете от това признание. Но в притеснението, осъзнавайки своята немощ, ние трябва да признаем, че в човешката немощ се проявява Божията сила. И признали своята немощ, единственото, което ни остава, е да се уповаваме на Този, Който може да прояви Своята сила в нашата немощ.\nДругото поведение е затваряне в страха си и изпадане в паника… Но аз не мога да ви кажа: „Не изпадайте в паника, няма нищо страшно”. Не, има много неща, които са притеснителни. Това, което ни се случва е страшно – не толкова може би вирусът, колкото всичко, което ни се случва. Но независимо каква е причината то да се случи в света, ситуацията, в която се намираме, е абсолютно реална. И ние трябва да се стараем съобразно реалната ситуация на криза– която е сериозна и многоспектърна – не просто да оцелеем, а да излезем в правилната посока. Да станем по-истински, по-искрени, по-чисти, по-смирени и да се научим най-вече на кротост – тази добродетел, която ни е препоръчал Христос, като казал: „Бъдете като Мене, понеже Аз съм смирен и кротък по сърце”. Защото кротък е този, който твърдо е стъпил на здрава основа, на основата на вярата, като на скала, и каквото и да се случва наоколо, колкото и ветрове да духат, той е непоклатим, не изневерява на своите принципи, следва ги внимателно, устремен към това, което е избрал като основна цел на живота си.\nНе зная защо, но в мен има една такава вяра, може би детска, че болестта по някакъв начин ще подмине нашия народ. Но в същото време си давам сметка, че това няма да се случи ей така, просто защото Бог е решил да благоволи към нас. Не, това може да ни се случи единствено ако ние покажем на Бога, че Той е наше упование в тези дни, че на Него се надяваме. Това, което зависи от нас, го правим и се борим, но Той е нашата основна надежда и упование. Затова по-добре да засилим своите молитви с повече внимание и вяра, с дълбок размисъл за Бога, да се молим и за другите, а и на дело, ако се нуждаят, да им помогнем. Защото не е лъжа, че малко се разпуснахме и се самозабравихме, забравихме и за хората наоколо. Забравихме за своите основни отговорности и потребности. Но ето сега е благодатното време да се очистим през този „огън”, да се очистим от лошото в нас. Нека цялата си енергия на своите страхове и притеснения превърнете в молитва и в упование на Господа. Това именно е творческото дело на вярата. Защото изкушението ще премине, но ние трябва да внимаваме да не изгубим себе си в него.\nПреоткрийте за себе си словото Божие, защото то е като неизмерима дълбина и винаги има в себе си нещо, с което ще ни изненада и ще ни обогати още повече. Опитайте се да утвърдите своята вяра. Ако се усещате маловерни, като днешния баща, не се страхувайте да си го признаете и отново помолете: „Господи, аз вярвам, но помогни на моето неверие”. И в това творческо дело за своето смирение, за своето утвърждаване във вярата, в своето покаяние всъщност ние ще продължаваме да бъдем живи. И то не как да е, а истински живи, задействали всичките си духовни търсения, всичко това, което не ни е достигало досега, за да намерим Господа, да го открием за себе си. И тогава в упование на Бога ще можем да постигнем смирението, в което има мир въпреки всичко, независимо от това, какво се случва около нас. И това са ни го показали преподобните отци на Църквата, както и преподобния Йоан Лествичник, чиято памет днес честваме, който ни е препоръчал 30-те стъпала на духовното израстване. Стъпка по стъпка… И ние, които сме призвани от Църквата – и по време на пост, и от това изпитание, да правим малки крачки нагоре, нека да вярваме и в това да се утешаваме – че всяка крачка нагоре, даже най-малката, всъщност ни доближава до нашия Спасител, Който е Изворът на мира. А всичко останало е страх.\nА тези от вас, които казвате „Не ме е страх”, правете го с мъдрост и разсъдителност. Не бива да се държим пред обществото като такива, които са специални и стоящи по-нависоко, понеже сме вярващи, а още по-малко да си позволяваме да критикуваме и осъждаме, да обвиняваме в маловерие, когото и да било. Информацията, която отвсякъде ни залива, е многостранна – и за, и против – затова, ако не сме наясно с нещата, трябва много внимателно да изказваме своите позиции. Това, че ние сме в храма, не означава, че не можем да се заразим един от друг. Вече има случаи на заразени свещенослужители и служители в храмовете – и в Румъния, и в Сърбия. Да , възможно е да се заразим, но аз мисля, че Бог има специално отношение към тези, които имат страх Божий, към тези, които вярват, че дори да се заразят, това няма да им бъде за погибел. Разберете ме правилно, дори да се заразим от лъжичката, това няма да е за погибел, ако пристъпваме със страх Божий, с вяра, с любов. Неслучайно в своето обръщение нашият митрополит казва, че благославя причастяването на тези, които не са успели или имат належаща нужда, но както свещениците, така и миряните трябва да се приготвят за св. Причастие много внимателно и задълбочено и да подходят с трепет и голяма отговорност. Това означава, че когато идваме тук, трябва да имаме дълбоката вяра, че Бог ще ни спаси – ако не за този живот, ще ни спаси за вечния живот.\nИменно затова ние се уповаваме на Господа, затова вярваме в Него и Му се молим, затова се събираме тук в Негово име. И нека Той винаги бъде наш утешител и наш живот, и да вярваме в Него като в истина. Амин.\nВреме на подвиг\n„Вярвам, Господи! Помогни на неверието ми”\nПознавайки Бога, постигаме вечността\n31.05.2020 г. | иконом Василий Шаган | Проповеди\nВ седмата неделя след Пасха Църквата почита светите Отци от Първия вселенски събор, в Никея през 325 г. Тогава била утвърдена истината за нашия Господ Иисус Христос, за да имаме истинско отношение към Спасителя и да го приемем като свои изкупител....\nНашата храна е волята Божия\n18.05.2020 г. | иконом Василий Шаган | Проповеди\nНие много често се опитваме да снишим Бога до нашите разбирания... Да изпълняваш волята на Бога, не е просто духовна храна, а храна, която осмисля цялото ти битие – не само земното, а във вечна перспектива...\nБожият дух и жаждата за правдата\n17.05.2020 г. | иконом Василий Шаган | Проповеди\nСрещата при Якововия кладенец е ключов момент в Светото Евангелие... Среща на старозаветното мислене за Бога с Истината, т.е. със самия Христос, Който дойде и разкри цялата пълнота на Бога...\nЛествица до небесните врати. Как миряните да четат „Лествицата”\nКнижарницата на Духовно-просветния център вече работи с редовно работно време - от 9 до 17 ч. При нас може да намерите новата книга на изд. „Елеон” - „Лествица до небесните врати. Как миряните да четат „Лествицата” на игумен Герман (Осецки), първо българско издание.\nКурсът по фотография „Вярата на фокус” започна онлайн\nФотография онлайн? Защо не! Този необичаен курс събра 21 младежи, желаещи да търсят и да намерят моменти, незабележими на пръв поглед, но прекрасни! С Божията помощ ще се стремим да покажем истинската красота на света около нас...\nАлтернатива – май, 2020\nИзлезе от печат майският брой (247) на „Алтернатива”. В него ще намерите статии за този разнообразен период между Възкресение и Петдесетница. Период на чакане, но и пълен с живот – живота на Църквата...\nПреполовение - празникът на Божията премъдрост (1 част)\nВъзнесение Господне - 1част\nПричините за падането на Константинопол според Йосиф Вриений\nНа Солунските братя\nНепознатата история: Българското училище във Варна\nДа се явят делата Божии. Празник в храма в Неделята на слепия\nДа живеем възнесени над земното\nСвети Георги се моли за нас\nСветлината на празника\nЗа скрития смисъл в буквите\nМисията на църквата е да направи вярата жива в живота на хората\nЗа децата: Животът на светите братя Кирил и Методий\nСвети равноапостолни цар Константин и царица Елена\nСпасовден. Възнесение Господне\nЗа Христовото възнесение на небето


Първият цигански конгрес от 1905 г. - Труд\nЧетвъртък 28.01.21 / 05:24\nЧетвъртък / 28.01.2021 / 05:24\nПървият цигански конгрес от 1905 г.\nВисокият форум събра мургавия елит на България\nВ ромите е заложена вътрешна диалектика, която ги дърпа наляво\nЛегенда близка до клеветата инсинуира, че циганите са неорганизирани и бягат от политическия живот. Истината излиза на светло още в началото на ХХ век. Тогава българските роми се събират на исторически конгрес. Високият форум раздвижи духовете не само у нас, но и в планетарен мащаб.\nПрез декември 1905 г. столицата е разкрасена с шарени афиши за циганско събрание. Сбирката, която е нещо като пленум, ще се проведе под купола на „Цирк България“, гласят обявите. В уречения ден циркът едва побира ромите.\nНа манежа излиза нисичък мъж и вдига ръка като Дантон. Множеството притихва. „Господа цигани!“, започва ораторът. Публиката съвсем замира. „Славно коптско племе, дошло в тая земя в незнайни времена“, приветства ги той.\nЦиганският Дантон е адвокатът Марко Марков, един от най-образованите българи по онова време. Родом от Тулча, учи във френско-немски пансион, после в Робърт колеж и Николаевската гимназия. Продължава да се образова в Берн и Цюрих. Завършва юридически науки в Лиеж с титлата доктор по право. Марков е кореспондент на „Кьолнише цайтунг“, на брюкселския „Реформ“, на букурещкия „Телеграфул“.\nДокторът е полиглот, знае перфектно френски, немски, английски, италиански, руски, румънски и гръцки. Говори малко турски, на път е да овладее и циганския език. Речта му в цирка е разкрасена с латински сентенции и френски пословици. „O tempora, o mores!“, вика по едно време Марков и мургавата аудитория полудява от възторг.\nОраторът внушава на присъстващите, че е крайно наложително да се свика общоцигански конгрес. Пленумът праща писма до всички по-големи градове в княжеството. Взето е решение да се издава всекидневник „Човешки права“, който ще излиза на български и френски.\nПърви пристигат делегатите от Хасково, Кюстендил, Плевен и Бяла Слатина. После идват останалите, събира се циганският елит на България.\nКонгресът е открит на 19 декември 1905 г. в локала „Сан Стефано“. В 2 и 30 подир пладне на трибуната се качва мухтарят на столичните роми Арамадан Алиов. Тъмен, едър, с шарена чалма на главата, с широк пояс и гайтанлия сетре, той се обръща към залата: „Аллах ярдъм еуън! Добре дошли!“\nСлед него говорят Али Билялов и пловдивският делегат Али Мутишев, който започва речта си с „Яшъсън княз Фердинанд!“ (Да живее княз Фердинанд!). Сетне се изправя самият Марко Марков. Предлага шестчленно бюро плюс касиер и деловодител. Избрани са единодушно. Себе си Марков не предлага за председател, постът се подразбира.\n„Циганите, подхваща адвокатът, са или арийско племе от Индия, или пък са копти, тоест египтяни. Дошли са на Балканския полуостров в 870 г. по времето на император Никифор Византийски. Като министър-председател през 1901 г. Петко Каравелов ги обявява за „нисша раса“ и им отнема избирателните права.“\n„Произхождението на Петко Каравелов е от каракачаните - циганин е! - отсича авторитетно Марков. - Васил Д. Стоянов, един от основателите на Българското книжовно дружество (БАН), също е с циганско потекло“, продължава ораторът.\nСтенографските записки са съхранили финалът на речта: „Ами ако се изселят, да кажем, циганите, кой ще калайдисва тенджурите по селата? Кой ще ни прави хамалък в столицата? (Гласове: Вярно-о-о.) Циганите, господа, са производителен народ и ние сме длъжни да им възстановим отнетите им права... (Ръкопляскания.)“\nКонгресът получава поздравителни телеграми от Видин, Силистра, Шумен и Варна. От своя страна делегатите пращат депеша на Фердинанд. Подготвят и две депутации - едната за среща с княза, другата за рандеву с председателя на Народното събрание. „Не сме нисша раса, настояват ромите, избирателният закон трябва да бъде поправен“.\nСред гостите на конгреса е Джеймс Баучер, кореспондент на лондонския „Таймс“. Той бомбардира редакцията с дописки за събитието. Д-р Марков показва на делегатите един брой и им превежда думата gipsy. Мургавите хукват към хотел „България“ да благодарят на Баучър. Него обаче го няма и те заръчват на портиера да му каже много здраве.\nКореспондентът на нюйоркския „Ивнинг пост“ Албърт Сониксен също проявява жив интерес. Дори моли Марков да го разведе из новата циганска махала. Иска да се потопи в автентичната атмосфера, за да я предаде отвъд океана, където точно по това време отново нашумява индианският въпрос.\nЦиганите носят името си от река Цингани в днешен Иран, чиито брегове обитават в древността. Между V и X век се разселват в страните на Предна Азия и оттам на запад. В това движение наистина минават през Египет, което дава основание на д-р Марков да ги изкара потомци на фараоните.\nВ ромите е заложена и друга, вътрешна диалектика, която постоянно ги дърпа наляво.\n„Карл Маркс бе казал отдавна - припомня Симеон Радев, - че руската революция ще бъде начало на най-великото гражданско движение в Европа, но той не е подозирал какво крупно участие ще вземат в него циганите. Със своята метода на социален материализъм той не бе можал да открие тия съкровени чувства на гражданственост, които са се криели в романтическата душа на циганина...“\nЦиганският трибун Марко Марков залита по модните тогава социалистически идеи и съзнателно ориентира Първия цигански конгрес вляво от центъра. Оттогава насетне видни теоретици на марксизма-ленинизма доказват, че циганите могат пълноценно да се осъществят само в условията на справедлив обществен строй. Във фундаменталния труд „Циганското население в НР България по пътя на социализма“ пише:\n„Социалистическата революция в България, революционните промени във всички сектори на живота, бурният подем на нашата икономика и култура, специалните грижи на Партията, мероприятията на народната власт и активната дейност на Отечествения фронт събудиха творческите сили на циганското население...“


Опаразитяване със свинска тения (Тениоза и Цистицеркоза) | Най-добрите лекари в България MediPro.bg\nОпаразитяване със свинска тения (Тениоза и Цистицеркоза)\nОпаразитяването със свинска тения (тениоза) спада към групата на хелминтните заболявания. Хелминтите са многоклетъчни организми, които причинияват заболявания наречени хелминтози. Те протичат основно със засягане на стомашно-чревния тракт и чревни разстройства.\nПричинител на тениозата е свинската тения – Taenia solium. Хелминтите, паразитиращи у човека, се делят на 3 класа: клас Nematoda – кръгли червеи и смукалници, клас Cestoda – лентовидни червеи и клас Trematoda – плоски червеи. Тениите се отнасят към клас Cestoda (Cestoidea). Свинската тения е дълга 1,5- 6 м.\nПритежава главичка (сколекс) със сферична форма, 4 смукала и хоботче с двоен венец от кукички. Хермафродитните членчета на тенията са около 1000 на брой, имат правоъгълна форма и харкатерен строеж на яйчници, семенници и матка с 8-12 разклонения. Ларвната форма на свинската тения се нарича Cysticercus cellulosae и представлява малко мехурче, изпълнено с прозрачна течност. На едната си страна то съдържа млечнобелезникава пъпчица, която представлява сколексът на бъдещата тения.\nПоловозрялата тения паразитира в тънките черва на крайния гостоприемник – човека. Чрез фекалиите си той отделя във външната среда членчета на тенията – проглотиди. След разкъсване, от тях се освобождават способни да заразяват яйца. Тези яйца се поглъщат от междинния гостоприемник – свинята, в чиийто стомах се освобождават т.нар. онкосфери. Те активно проникват през чревната стена и чрез кръвта достигат до всички органи и тъкани. Там, след 2-4 месеца, в процеса на биологично развитие, от тях се образуват цистицерки – ларвната форма на тенията. Тези цистицерки остават жизнеспособни от 3 до 10 години. Те се локализират предимно в мускулатурата, но също и във вътрешни органи – сърце, мозък, очи.\nЧовек се заразява при консумация на цистицеркозно свинско месо. Погълнатите цистицерки, под въздействието на стомашния и чревния сок, излизат от капсулата си (ексвагинират се) и се прикрепят към лигавицата на тънкото черво. Тук те достигат полова зрялост и биологичният цикъл се затваря. Той трае около 2 – 2,5 месеца – време за достигане на полова зрялост на тенията. В чревния тракт свинската тения може да живее 10 – 15 години.\nВъзникването на клиничните прояви се дължи на механичните и токсоалергичните фактори на паразита и неговото биологично развитие.\nИзточник на заразата е само опаразитеният човек, който е краен гостоприемник, тъй като в него се развива половозрялата форма на паразита. Междинни гостоприемници са домашната и дивата свиня, както и говедо, овца, коза, кон, котка, лисица и др. Човек се заразява при консумация на сурово, или недобре термично обработено цистицеркозно месо.\nЧовек може да се яви и междинен гостоприемник на свинската тения. Заболяването се нарича цистицеркоза. Това става, когато човек погълне отделените с фекалиите във външната среда (от опаразитен човек) членчета, съдържащи инвазиоспособни яйца. Инвазирането може да стане чрез поглъщане на замърсени хранителни продукти, чрез автоинвазия при лоша лична хигиена и др. Симптоматиката в този случаи се определя от локализацията на цистицерките. Настъпват възпалителни и токсоалергични промени в съответната тъкан.\nКогато човек е краен гостоприемник – тениоза, заболяването се изявява основно със симптоми от страна на стомашно-чревния тракт: диспептичен синдром (липса на апетит, тежест и подуване в коремната област, повишено газообразуване, горчив вкус в устата), гадене, повръщане, болки в корема, чревно разстройство. Може да се наблюдават и неврологични симптоми – главоболие, световъртеж, нарушен сън, рядко епилептиформени припадъци. Тениозата може да протече и безсимптомно. Единствен признак на заболяването може да бъде появата на членчета на тенията във фекалиите във вид на „верижки“, които да се забележат от пациента.\nИзявата на неврологична симптоматика трябва да насочи към цистицеркоза, тъй като цистицерките най-често се локализират в централната нервна система – в областта на мозъчната кора, мозъчната база или мозъчните стомахчета, както и в гръбначния мозък.\nСимптоматиката може да бъде най-разнообразна в зависимост от засегнатите мозъчни центрове. При очната цистицеркоза може да се наблюдава общо нарушение на зрението, оток на ретината, кръвоизливи, възпаление или отлепване на ретината. По-редки форми на цистицеркозата са мускулната и подкожната. Развива се възпаление на мускулната тъкан – миозит с болка и набъбване на мускулите, което води до атрофия впоследствие. При локализация на ларвите в сърцето, може да се развие клапен порок.\nОт лабораторните показатели при опаразитяване със свинска тения се откриват промени в периферната кръвна картина – леко изразена анемия, левкопения и умерена еозинофилия.\nКъм опаразитяване със свинска тения насочва клиничната картина – диспептичен и неврологичен синдром. Диагнозата се потвърждава с помощта на специфични паразитологични изследвания. Могат да се вземат различни материали за изследване – фекални проби, перианален секрет, проби от съмнително месо и месни продукти. Видовото определяне на тенията може да стане по няколко начина:\nмакроскопска диагностика – определяне характеристиките на тенията и нейните части чрез оглед. Описват се харкатеристиките на главата, членчетата и половата система;\nмикроскопска диагностика – микроскопиране на сколекса и членчетата на тенията, както и микроскопско изследване на хелминтните яйца – хелминтоовоскопия;\nсанитарно-паразитологично излседване на цистицерки в месни проби.\nПри поставянето на диагнозата трябва да се вземат предвид и промените в кръвната картина. При съмнение за цистицеркоза задължително се правят образни изследвания – рентгенография на черепа, скенер, ехография, ангиография, офталмоскопия и др. Може да се вземе и биопсичен материал за хистологично изследване. Извършват се и имунологични проби – за откриване на антитела в серума на пациента. Такива проби са например ELISA, RIF и др.\nПри цистицеркоза на нервната система има и отклонения в показателите на ликвора.\nПоради диспептичния синдром паразитозите на стомашно-чревния тракт могат да се объркат с възпалителен процес от друго естество – гастроентероколит. Диференциалната диагноза е широка при засягане на нервната система – тумори, епилепсия, киста, мултиплена склероза и др. За уточняване спомагат лабораторните и образните изследвания, както и анамнестичните и епидемиологични данни – оплаквания, индивидуални особеност на индивида – професия, хигиена и т.н. Видовото разграничаване между различните хелминтози се извършва с помощта на специфичните паразитологични изследвания.\nПрепоръчително е провеждането на лечението да бъде в болнични условия и при постоянни медицински грижи, поради опасността от настъпване на цистицеркоза. Преди започването на медикаментозното лечение за половозрелите форми в чревния тракт, трябва да се направи очистителна клизма. Медикаментозното лечение се извършва по схема с противопаразитни препарати.\nПри цистицеркоза на нервната система може да се наложи и хирургично лечение. Освен противопаразитните препарати трябва да се проведе и симптоматично лечение – против мозъчния оток, алергичните реакции, евентуално срещу гърчова симптоматика: кортикостероиди, антихистаминови препарати, дехидратиращи средства, противогърчови и др.\nНа първо място личната профилактика от заразяване със свинска тения се извършва като не се консумира сурово или полусурово свинско месо, без ветеринарен преглед и добра термична обработка. Трябва да се спазва висока лична хигиена – измиване на ръцете след всяка дефекация и преди хранене, да не се консумират неизмити зеленчуци и плодове и да не се пие вода от неразрешени водоизточници.\nПри поставяне на диагнозата трябва да се извърши лечението при специален режим и в болнична среда под медицински грижи. След проведено лечение болните трябва да извършат контролни паразитологични изледвания на 3-ти и 6-ти месец. Опаразитените трябва да се откриват рано и да не се допускат до работа в детски и хранителни заведения. На работещите в здравни, хранителни и детски заведения трябва да се извършват редовни контролни профилактични изследвания. Трябва да се извършва строг ветеринарно-санитарен контрол над свинското месо.


Днес е Зимен Кръстовден, „мръсните дни” свършват | your-day.net\nНачало Горещи Днес е Зимен Кръстовден, „мръсните дни” свършват\nДнес е Зимен Кръстовден, „мръсните дни” свършват\nТози празник затваря цикъла на „мръсните дни“, започващи от 25 декември.\nМагически орехи с пожелания\nВлез в Купувалнята и купи сега за 20.00лв\n„Мръсни“ или „некръстни“ се наричат според християнството тези дни, в които новороденият Иисус все още не е получил Светото Кръщение.\nВярва се още, че на Зимен Кръстовден птиците и животните проговарят с човешки глас, а всички реки и потоци спират да текат за миг, за да се прочистят. Ако пък вечерта на 5 януари звездите са ярки, ще се народят хубави агънца през годината.\nКъм източника dariknews.bg\nАко уважавате българските традиции, помогнете тази публикация да достигне до повече хора като я споделите\nКл. думи: кръстКръстовденобичаипразници


Художникът Васил Стоев в Коридорите на съдбата\nПредпремиерното излъчване на откъс от филма за живота и творчеството на големия български художник Васил Стоев „Коридори на съдбата“ се състоя днес пред медиите. Маестрото събра журналисти часове преди откриването на ретроспективната му изложба със същото име, която съвпада със 70-годишнината му. Творецът ще отбележи юбилея си именно с експозицията „Коридори на съдбата“ в галерия „2019“ от 18.00 до 20.00 часа. Изложбата ще продължи до 30 август.\nИдеята за филма на екипа в състав Владислав Севов – режисьор, камера и монтаж, Станимир Навущанов – камера и Ваня Трингова – сценарий и режисура, е да представи един откровен разказ за житейския и творчески път на Васил Стоев.\nИсторията започва от самото раждане на твореца. Преминава през цветните детски спомени от село Градина, съприкосновението с красотата на природата, очарованието на селския бит и преминаващите трупи от пътуващи артисти, които със своята пъстрота, жизнерадост и веселие подхранват детското въображение. Там Васил Стоев открива свят, в който цветовете говорят. Тази пъстра палитра от краски и емоции подхранва детското въображение и малкият Васил използва проснатите от майка му чаршафи за платно, върху което започва да рисува… Щастливите дни продължават до момента, в който Васко губи родната си майка. Тогава той е в първи клас и изживява две трудни години в дома за сираци „Роза Димитрова“.\nНо всички тези обрати на съдбата ще го доведат не до отчаяние, а до изграждане на твърд характер и амбиция да постигне целта да стане художник.\nСледват години на обучение и израстване в творческа посока, които изграждат един от най-харесваните и уважаване художници не само в България, но и по света. Васил Стоев е един от малкото български художници, реализирал картини чрез търгове на аукционна къща „Сотбис“.\nЦелта на създателите на филма е да запазят спомена за интересни факти и събития от живота, които са оставили трайна следа и са повлияли за израстването и развитието на художника Васил Стоев. Както и да мотивира и насърчи потенциала и творческото въображение на бъдещите художници, да изгради мостове чрез споделяне на идеи между поколенията.\nОфициалната премиера на филма „Коридори на съдбата“ ще се състои в края на месец август.


СЕМ ще наблюдава 41 медии по време на предизборната кампания - България | Факти.БГ\n26 Февруари, 2017 14:58 377 0\nСЕМ ще наблюдава 41 медии по време на предизборната кампания\nСЕМ ще наблюдава 41 медии в предизборната кампания. Освен равнопоставеността на участниците ще се следи и съдържателността на дебатите. Това би дало много по-голяма яснота от какво се интересуват хората, за какво се говори най-много и коя от темите е възприемана най-добре. Методиката е взаимствана от най-добрите европейски регулатори и досега не е прилагана у нас.\nТова каза за предаването „Неделя 150“ по „Хоризонт“ членът на СЕМ Бетина Жотева, според която медийните пакети, които ЦИК отпуска на медиите, трябва да бъдат забранени:\nТова е прахосничество на държавни пари за хора, които не правят абсолютно нищо полезно с тях. Просто ги взимат и изчезват, заяви Жотева.\nПо думите й до този момент, за две години, откакто тези пакети се разхвърлят, аз не съм видяла някакъв полезен ход или някой, който се е явил и е свършил добра работа от гледна точка на информираност на гражданите.\nОтлагането на избора на нов генерален директор на Българската национална телевизия е било възможност за СЕМ да промени процедурите за избор на генерални директори на обществените медии, каза още Бетина Жотева. Според промяна в Закона за радиото и телевизията от миналата година генералните директори могат да останат на поста си до избора на нови.\nНа мен лично не ми харесват няколко неща от досегашната процедура: това, че трябва да се изслушват 20 души с концепции, това, че няма двустепенен конкурс, още други изсквания например за принадлежност към Държавна сигурност и така нататък. Това сме го променили. Качено е на сайта. Надявам се, когато свършат тези избори, вече да можем да направим добър конкурс, каза още тя.


Лили Иванова с два летни концерта преди голямото събитие - LadyZone.bg\nЛили Иванова с два летни концерта преди голямото събитие\nПримата на българската естрада Лили Иванова ще зарадва своите почитатели това лято с два концерта – във Варна и Бургас\nПримата на българската естрада Лили Иванова ще зарадва своите почитатели това лято с два концерта – във Варна и Бургас. Първият летен концерт е в морската ни столица на 19 август, от 21 часа в летния театър. В летния театър е другото й участие – това в Бургас. Датата е 25 август, началният час отново е 21.00.\nВсички нейни фенове да затаят дъх, защото Лили Иванова ще се качи на сцената с голям екип от изключителните български музиканти от Grand Li Orchestra - с аранжиментите на маестро Живко Петров и музикален директор Стоян Захариев. Сред редиците на формацията попадат известни имена като Стоян Янкулов Стунджи, Милен Кокошаров, Оги Енев, Веселин Веселинов-Еко, Калин Вельов, Михаил Йосифов, Ангел Дюлгеров, както и вокалите – Александър Славчев и Елена Кокорска.\nДвата летни концерта на примата са само загрявка преди грандиозното събитие, което ще се случи на 22 ноември 2012 г., от 20 часа, в зала „Арена Армеец”, София. Очертава се това да е най-големият концерт на Лили Иванова през последните 20 години. Той ще е част от голямо турне на примата на българската естрада из големите градове в България през 2013 и 2014 година.\nБилети за събитията могат да бъдат намерени в мрежата на Eventim.\nДве нови книги от "Софтпрес" ще забавляват малчугани и техните родители\nМексиканска екзотика по bTV Lady, в която ще се влюбиш\nКак звучеше музиката преди 20 години\n"Пробуждане"-то на Катерина Креовска


Име: "Белоградчишките скали"\nТе представляват голям скален комплекс, с дължина от около 30 км и ширина около 6 км. Каменният град се простира на почти 100 кв.метра и се състои от три големи скални групи – Фалковска, Централна и Збеговска. Смята се, че преди повече от 200 млн. години, тук е било дъно на море, а след оттеглянето на водата меките варовици се нагънали и под влияние на природните стихии приели причудливи форми. Скалите се характеризират със своя червен цвят, който се дължи на железните съединения в тях, а измежду причудливите форми се крият повече от 100 пещери.\nИзумителните скални образувания векове наред вдъхновяват човешкото въображение и получават всевъзможни имена, най-популярните сред които са: Конникът, Мадоната, Дервишът, Метохът, Ученичката, Адам и Ева, Хайдут Велко, Кукувицата. Наименованията им произлизат от голямата им прилика с хора, животни или предмети, а много от тях разказват любопитни легенди.\nСред внушителните Белоградчишки скали се простира Белоградчишката крепост, която древните римляни построили още през III век с наблюдателна функция, като използвали естествената защита на скалите. През вековете Крепостта служи още на византийци, българи и турци, бива надграждана и разширявана. Днес тя пленява с уникалната си архитектура и със спиращите дъха гледки към Белоградчишките скали. Изключително вълнуващо е изкачването по многобройните стъпала до върха, а най-високата ѝ точка, наречена Първа плоча, разкрива неповторима панорама към Стара планина.


Аз съм бившата. Няма да си преча | Всичко за жената\nЕмоции 23.10 20:00 46004 0\nТой е бил достатъчно важна част от живота ви за определен период от време и е съвсем разбираемо да имате нужда поне още малко да присъства в живота ви, макар че вече сте му показали вратата. Някои двойки успяват да останат приятели и след края на любовта, но това са единици, на които не би трябвало останалите да подражават, ако не носят „гена“ на приятелството с бившия. Ако не ставате за тая работа, изобщо не се опитвайте – най-накрая ще осъмнете със страхотевична ненавист към него и с омерзение към себе си, че сте си позволили да стигнете до място, което ви гневи безкомпромисно. Защото твърде често екслюбимият най-добре пребивава в плоскостта на миналото време.\nНяма място за нова любов\nТой е продължил напред, но вие циклите все още в приключилата си връзка.\nВсеки нов мъж, който се появи в живота ви и прояви интерес към вас, е набързо пръждосан, защото се надявате, че на някогашния любим ще му дойде любовта в сърцето и отново ще ви заобича. Ако постоянно се виждате с бившия, няма как да срещнете нова любов, защото старата все още е в живота ви.\nПриятелите правят разни неща един за друг. Когато сте болни, другият се обажда, грижи се за вас, ако се наложи, прави ви компания, когато не сте в добро разположение на духа и тялото. Подаряват ви подаръци за рождения ден и без повод. Все неща, които лесно биха ви подвели, че за тези жестове на милосърдие, загриженост и приятелство има любов, различна от платоническата и другарската. Изобщо не е трудно да се омотаете в питания от рода на: „Възможно ли е още да има чувства към мен, щом идва да ми донесе лекарства или иска да се разходи с мен в Южния парк, когато не съм в кондиция?“ В повечето случаи обаче отговорът никак няма да ви се понрави, ако все още се надявате да си върнете любовта му обратно.\nТрудно е да изключиш чувствата си, спор да няма. Ако са ви зарязали и сте се съгласили да бъдете „само приятели“, дълбоко в себе си все още искате да сте онази двойка, която някога сте били. Всеки път, когато се срещате като „приятели“, се надявате, че в края на вечерта той ще ви целуне или ще си признае грешката, задето ви е изоставил. Колкото и да се опитвате да тласкате нещата в тази посока, този сценарий това по-често се развива във филмите, отколкото в истинския живот. Ако пък вие сте били инициаторът на раздялата, сте наясно, че „приятелят“ отсреща най-вероятно все още лелее да ви прегръща влюбено за добро утро.\nБез хепиенд за приятелите\nСлед раздяла най-добре е да си дадете достатъчно почивка и да спрете да комуникирате изобщо, поне за известно време. Време, в което емоциите ще избледнеят и ще си дадете възможност да срещнете нова любов. Ако останете закачени в края на реверите си, със сигурност не очаквайте никакъв хепиенд, без значение каква е конфигурацията.\nБившият ви е такъв с причина. Затова го пуснете да си ходи необезпокояван от вас по широкия свят и намерете щастието другаде.\nЕмоции 03.12 13:00 4820 0\nЕмоции 01.12 13:00 10436 0


5 камаран на седмицата: Павел Павлов - info.5kmrun.bg\nВИЕ СТЕ ТУК:Начало»Интервюта»5 камаран на седмицата: Павел Павлов\n5 камаран на седмицата: Павел Павлов\nОт Георги Станоилов on\t 30 ноември, 2017 Интервюта\nПрофесия/ Работа? Бранд Мениджър съм във верига магазини за хранителни стоки.\nПредстави се, кажи нещо за себе си? Казвам се Павел Павлов, на 34г. съм. Завършил съм Техническия университет във Варна. С прекрасно семейство – съпругата ми Ани и синовете ми Александър на 9г. и Кристиан на 1г.\nОт кога бягаш? От около две години. Никога преди това не съм спортувал.\nКакво ти харесва в 5kmrun? За мен лично най-интересно ми е отборното бягане всеки месец. След като се включих в 4×4 започнах да влагам много повече усилия не само на отборните бягания, но и в тези всяка седмица. Подкрепата от страна на останалите съотборници е много добра мотивация. Това е и причината да тичам редовно и през седмицата. Харесвам цялостната организация, приятната и ведра обстановка, бяганията с кауза и всички усмивки които носи всяко събитие.\nКак 5kmrun промени твоето бягане? Първоначално се научих да бъда всяка събота на старта, постепенно започнах да събирам смелост и да ходя на състезания по горски бягания, които се организират около Варна.\nКакво мислиш за доброволчеството? Заслужава огромно уважение! Всеки индивидуално трябва да открие своя кауза за която да се бори и която да подкрепя по свой начин.\nАко ти си Главния организатор на бягането следващата седмица, какво би променил? Организацията на съботните бягания е идеална няма нужда от промени, но бих се радвал да има и допълнителни щафетни бягания. Може би веднъж месечно в неделя.\nЛичен успех или постижение с което се гордееш? Не бях вярвал, че мога да пробягам и завърша класически маратон, но още с първият ми опит макар и трудно се правих с 42км125м на Софийки маратон 2017 и очаквам следващи предизвикателства дори и с по-дълги дистанции.\nКоя е най-смешната или забавна случка, която те споходи по време на нашите съботни бягания? За момента не ми се е случвало да присъствам на някоя забавна скучка.\nБлагодарим ти Павка за това интервю, с пожелание за нови предизвикателства и от нас… 🙂


2014-2015 - Българско училище "Паисий Хилендарски"\t2014-2015 - Българско училище "Паисий Хилендарски"\nВъздухът е наелектризиран, родителите са нетърпеливи да чуят, да видят и да се насладят на стихчетата, песните и танците на своите рожби… Рожби – малки или големи, те ще са винаги такива за родители и учители! Рожби – защото е краят на една ключова и извънредно важна учебна година за Българското училище в Париж “Паисий Хилендарски”. ( още)\nТрадиционният пикник в чест на братята Св. св. Кирил и Методий бе открит от Негово Превъзходителство Посланикът на Република България във Франция, г-н Ангел Чолаков, водосвет и българско училище “Паисий Хилендарски”. Песните и танците на децата изпълниха залата с настроение, което продължи до края на празника, въпреки дъждовния ден.\nСъорганизатор на пикника тази година е Българската православна църковна община ” Св. Патриарх Евтимий Търновски”, Париж. Моля да следите на сайта или на ФБ страницата цялстната информация за транспорта, програмата, участниците, щандовете на училищата и асоциациите и въобще за цялостното протичане на празника.\nПосещението в църквата “Кирил и Методий” се превърна в истински урок по българска история и култура за учениците от 5. и 6. клас. Това беше час на много въпроси и отговори, на преговор на стари знания и на нови открития за делото на Кирил и Методий като създатели на старобългарската азбука, като книжовници, учители, християнски мисионери, философи и средновековни политици.\nТова е само първата част от празниците, свързани с българската духовност в училище “Паисий Хилендарски“, Париж. Другата събота, на 23 май, честванията продължават с един от най-милите за родителите празници – празника на буквите! Първолачетата научиха кои са светите братя Кирил и Методий и вече знаят да четат и пишат. Те с гордост ще покажат на родителите си, на по-големите ученици и на всички учители в училището колко много неща знаят и как хубаво умеят да пеят и да рецитират.\nНа 16 май, събота, учениците от 5. и 6. клас ще посетят църквата “Св. Кирил и Методий” , за да почетат паметта на светите братя и така да отпразнуват празника на славянската писменост 24 май. Срещата е в 9ч 30 минути пред самата църква на адрес 124, rue de Bagnolet 75020, métro ligne 3 Porte de Bagnolet .\nЧестит Великден на всички деца, родители, приятели! Пролетен Великденски празник в училище “Паисий Хилендарски”, Париж\nЧестита първа пролет от детската градина и подготвителната група на българско улище “Паисий Хилендарски”!!\nПрекрасен повод за среща между класовете, които учат майчиния си език под един покрив, стана общото отпразнуване на българската баба Марта между българските и португалските деца. Учениците от 5. и 6. клас на училище “Паисий Хилендарски” разказаха за уникалната българска традиция, за нейната история и подариха на всяко дете от португалския клас красива мартеничка. И португалските деца се бяха подготвили и изработили чудесни разделители за книги с пролетни великденски картинки. Имаше и друг конкретен повод да съберем тези класове за срещата : в двата класа учат две сестрички от българо-португалско семейство – в българския 5. клас учи голямата сестра Олга, а в португалския клас по-малката Изабел! Обещахме си тези срещи да станат традиция между класовете.\nУчилище “Паисий Хилендарски” обявява начало на обучението си за възрастни. Курсовете се провеждат всяка събота (с изключение на училищните ваканции) в сградата на училището :\nЗа информация и записване пишете на\nЦвят и настроение в празника внесоха специалните ни гости: Ансамбъл за народни танци “Зора” и художникът Боре Иванов.\nАнсамбъл “Зора” разлюля залата с Малишевско и Даичово хоро, а Боре Иванов ни даде възможност да се насладим още веднъж на изложбата пожънала успех в Париж.\nНо тази Коледа е специална за всички нас. Специална е, защото е първата Коледа на нашето ново българско училище “Паисий Хилендарски”.\nБлагодарим Ви за трогателните мигове, с които ни дарихте на първата Коледа-2014 на училище “Паисий Хилендарски”.\nПървата учебна година на българското училище в Париж “Паисий Хилендарски” беше открита!\nБългарската православна църковна община “Св Патриарх Евтимий Търновски” беше представена от председателя на църковното настоятелство Мариус Устабашиев както и от отец Емилиян и отец Иван, които осветиха новото българско училище в Париж “Паисий Хилендарски”\nПовече снимки от откриването ще намерите тук\nА от традиционното посрещане на първокласниците тук\nBULLETIN D'INSCRIPTION 2014 / 2015BULLETIN D'INSCRIPTION 2014 / 2015\nДипломирани преподаватели, според изискванията на министерството, с опит в преподаването в чуждоезикова среда (http://www.ecolebulgare.fr/bg/lequipe-2/);\nПовече за педагогическия проект на училището ще намерите тук.


Класната на Мария Бакалова: В нашите мисли, тя вече е получила своя Оскар\nднес (70) вчера (101) Сцена Книги Арт Хроники Празници Литспот Кино Музика Лица\nКласната на Мария Бакалова: В нашите мисли, тя вече е получила...\n16.03.2021 14:47 955\nВиолета Маркова е била класен ръководител на номинираната за Оскар Мария Бакалова осем години в НУМСИ "Проф. Панчо Владигеров" гр.Бургас, предаде БГНЕС.\n„Бях класен ръководител на Мария от 5 до 12 клас в музикалното училище в Бургас. В пети клас влезе при нас с профил флейта, но се занимаваше с много и различни неща. В един момент се ориентира към актьорското майсторство. Нейното мото беше „отличен 6“.\nНа какво (НЕ) ни научи успехът на Мария Бакалова\nМария Бакалова беше номинирана за "Оскар" в категорията "Най-добра поддържаща женска роля". Тя е първата българска актриса, която ще се...\nТя беше отлична ученичка, не бях изненадана, че беше приета и в НАТФИЗ с отличие. Тя беше обрано дете, някак по-затворена. Сега е много променена, в начина на изказ, а и в самата визия“, споделя пред БГНЕС класната на Мария Бакалова.\nВолгин: Не ми се иска да мислим за Мария Бакалова като за "актрисата от "Борат 2"\n"Поздравления за Мария Бакалова за номинацията й за "Оскар".! Не ми се иска обаче да мислим за нея като за"актрисата от "Борат 2". Не...\nЕтикети: Виолета Маркова Мария Бакалова\nКой има имен ден днес, 18 април... 4854\nВижте как Елизабет II се сбогува с принц Филип... 4257\nТайните послания на кралицата с бижута, какво... 3902\nПлевнелиев: "Има такъв народ" са политически... 3553\nБорисов се появи пред медиите и говори: за... 2562\nНовините: Най-важното за деня, 17 април... 2528\nТатяна Дончева: Парламент и кабинет - до Нова... 2088\nБългарите, в по-голямата си част бизнесите... 1744\nХристо Иванов: Не подкрепяме увеличаване... 1649\nАнгел Кунчев: Колективният имунитет е постижим... 1164\nЖурналист на "Свободна Европа": Борисов... 857


Депутатите леко отпуснаха ограниченията за гласуването на българите в чужбина - DenNews.bg\nПарламентът отмени гласувания вече текст от промените в Изборния кодекс, който не допускаше произвеждането на избори и гласуване по национален референдум в един и същ ден. Остава сегашната разпоредба на закона за референдумите, според която ако в една година има национални избори и национален референдум, те трябва да се произведат на една и съща дата.\nТака на практика бе ревизирана поправката, известна като "Слави Трифонов", тъй като разделянето на двата вота бе направено именно заради инициирания от шоумена референдум. Ако текстът не беше отменен, допитването трябваше да се проведе през отпускарския летен сезон. Сега то ще бъде насрочено едновременно с президентския вот тази есен, което му гарантира по-висока избирателна активност и поставя на изпитание способността на партиите, които смятат въпросите на Слави за популистки, да убедят гражданите в своята правота.\nПарламентът леко разхлаби и ограниченията за гласуване на българите в чужбина, като коригира пълната забрана за разкриване на избирателни секции извън българските дипломатически и консулски представителства.\nПоправките, предприети в отговор на гражданското недоволство и петиции на българи зад граница, бяха приети със 105 гласа "за", 29 "против" и 1 въздържал се.\nЗабраната за разкриване на секции извън посолствата и консулствата в чужбина остана, но бяха добавени някои изключения. В населените места на държавите членки на Европейския съюз, в които няма дипломатическо или консулско представителство, ще се откриват избирателни секции при наличие на не по-малко от 100 избиратели, подали заявления за гласуване, прие окончателно парламентът.\nВ страните извън ЕС - като САЩ, Русия, Турция, ще може да се открива само една секция и то само в градовете с над 1 млн. жители, в които няма българско дипломатическо или консулско представителство. За целта пък ще се изискват поне 100 заявления за гласуване, а решението ще се взима от Централната избирателна комисия по предложение на Министерството на външните работи.\nПървоначалното намерение за създаване на избирателен район "Чужбина", което бе сред най-смислените в целия пакет от подговените промени, и бе подкрепено в правната комисия, изненадващо отпадна още в първия ден от гласуването на изборните промени в пленарна зала.\nНай-силен отпор срещу новите правила дойде от ДПС и ДОСТ – двете партии, които залагат на вота на българските изселници в Турция и на гастарбайтери в чужбина, които невинаги живеят на места с население над 1 милион.\nС последно приетите текстове от промените в изборните правила депутатите решиха на президентските избори през 2016 г. машинното гласуване да се въведе в най-малко 500 избирателни секции. На президентските избори през тази година за първи път ще има и експериментално машинно преброяване по правила, приети от ЦИК.\nВъведеното задължително гласуване няма да важи за сънародниците ни зад граница, докато не бъде въведено електронното гласуване, което се очаква да стане от 2019 г.\nОсвен приетото електронно гласуване, парламентът реши и населените места с над 400 души да могат да избират пряко кмет на местни избори. Досега прагът беше 100 души и бе въведен от Изборния кодекс “Манолова“.\nПрезидентът Росен Плевнелиев има 15 дни, за да реши дали да пусне за обнародване поправките в изборния закон или да им наложи вето. ДПС вече се закани да сезира Конституционния съд заради задължителното гласуване.\nСлед петдневни удължени и среднощни заседания, в четвъртък парламентът приключи с окончателното приемане на промените в Изборния кодекс и излезе в 12-дневна ваканция за Великден. източник: mediapool.bg


Джигит помете ученичка на колело на пешеходна пътека в Бургас | Блиц\nДжигит помете ученичка на колело на пешеходна пътека в Бургас\nПо първоначална информация обаче тя е пострадала сериозно, със счупен крак и тежка черепно-мозъчна травма\n06 Авг. 2019, 23:10\nДжигит отнесе 15-годишна бургазлийка на пешеходна пътека. Инцидентът е станал преди броени минути на зебрата край ПГМЕЕ (Механото) на кръстовището между ул. "Дунав" и бул. "Стефан Стамболов", съобщава "Флагман", позовавайки се на очевидци.\nУдарът е бил сериозен. Ученичката е карала велосипед, когато червен автомобил с неустановена до момента марка я е ударил. За момента състоянието на момичето е неясно. То е откарано към Шокова зала в УМБАЛ "Бургас".\nПо първоначална информация обаче тя е пострадала сериозно, със счупен крак и тежка черепно-мозъчна травма.\nБезумие в Пловдив: Жена с баровски номер отърва джигит от КАТ СНИМКИ\nУжас в Бургас! Нафиркан до козирката шофьор помете...


С чудесна програма бе закрит летния Коран курс в с. Смирненски\nНа 08.09.2020г. (вторник) в джамията на с. Смирненски, 14 деца от тамошния летен коран курс представиха сценки и рецитираха айети от корана, заедно с техния преподавател Байрие Ахмедова.\nГостуваше Районният мюфтия на Русе – г-н Юджел Хюсню, кметът на община Ветово – д-р Мехмед Мехмед , зам. кметът Нермин Кязимова, кметът на с. Смирненски – г-жа Асие Еминова, директорът на ОУ „П.Р.Славейков“ г-жа Айше Сивриева и директорът на ДУ – Русе Тунджай Шериф. Програмата започна с четене на айети от страна на децата които участваха в летния курс, след което думата бе дадена на районния мюфтия на Русе – г-н Юджел Хюсню. Самият той наблегна на важността на курсовете и изрази благодарност на допринеслите родители, деца, преподавателя, мюсюлманското настоятелство и всички които имат дял в това добро начинание. Директорът на духовното училище в Русе представи накратко информация за училището.\n„Вие ме върнахте много назад в годините когато посещавахме и ние такива курсове.“, сподели общинският кмет д-р Мехмед,\nКмета на селото г-жа Асие Еминова и директорката на ОУ -Славейков изказаха благодарности към преподавателката и районно мюфтийство – Русе в лицето на районния мюфтия г-н Ю Хюсню, за положения труд с децата в с. Смирненски.\nДецата от летния коран курс развълнуваха присъстващите с трогателните си изпълнения . В заключителната част бяха раздадени подаръци на малчуганите , мероприятието приключи с дуа направена от районния мюфтия.


Новият генерален секретар на ООН Антониу Гутериш призова за напълно нов подход за предотвратяване на войните | ИНФОБАЛКАНИ\n← Мария Захарова: По логиката на американските военни Русия е виновна, че не поправя грешките на САЩ\nЗащо Русия изтегля от Сирия част от войските си →\nНовият генерален секретар на ООН Гутериш призова за напълно нов подход за предотвратяване на войните, предаде АФП. Гутериш отправи този призив в първата си реч пред Съвета за сигурност на ООН, която произнася, откакто пое поста на 1 януари т.г., пише БТА.\nГутериш представи своята доктрина на заседание на Съвета за сигурност, посветено на темата за предотвратяването на конфликти, председателствано от шведския министър на външните работи Маргот Валстрьом. Швеция е ротационен председател на Съвета за сигурност през настоящия месец.\n„Народите плащат прекалено висока цена“, заяви той. „Ние имаме нужда от напълно нов подход“, допълни Гутериш.\nТой каза, че ще постави началото на инициатива за насърчаване на посредничеството за предотвратяване на конфликти. Тя ще бъде част от поетия от него ангажимент за стимулиране на така наречената от него дипломация на мира. Гутериш обаче не навлезе в подробности във връзка с инициативата, която планира, предаде АФП. Той каза само, че започва реформи в структурата на световната организация с цел да се засилят нейните възможности за предотвратяване на конфликтите, допълва ТАСС.\nГутериш заяви, че взаимосвързаното естество на съвременните кризи, които бързо прерастват от локални в глобални, изисква от страните да обединят усилията, а също и налага изменения на стратегията, структурата и начина на действие. „Прекалено много възможности за превенция на конфликтите се пропиляват, защото страните членки се съмняват едни други в мотивите си и заради безпокойствата, касаещи националния суверенитет“, каза Гутериш, цитиран от АФП.\n„Ние трябва да пренастроим нашия подход за поддръжката на мира и безопасността. В продължение на десетилетия ние основно реагирахме на конфликтите. В бъдеще ние трябва да правим повече, за да предотвратим войните и да гарантираме мира. Реформите, които аз ще започна, са насочени към точно това“, заяви Гутериш, цитиран от ТАСС.\n„Днес ние трябва да докажем, че можем да бъдем лидери, ние трябва да укрепим авторитета на ООН и да увеличим доверието в нея, като постави на първи план мира“, каза новият генерален секретар, цитиран от АФП.\nТой съобщи, че е взел решение да създаде изпълнителен комитет, а също и да назначи специален политически съветник, чиято задача ще бъде „интеграцията на превантивния потенциал на ООН в единна платформа за съвременно предотвратяване на конфликтите“, предаде ТАСС.\nГутериш изтъкна още, че разногласията не трябва да пречат на страните да предприемат ефективни действия за поддръжката на международния мир и сигурност. Гутериш освен това призова да се избягват двойните стандартни в превантивните действия.\n„Но това не означава, че не съществуват изобщо никакви стандарти. Превантивните действия са необходими за предотвратяването на масовите жестокости или сериозните нарушения на правата на човека. Ние можем да постигнем това само посредством аргументирани дискусии, основаващи се на факти и стремежи за установяване на истината“, каза новият генерален секретар, предаде ТАСС.\n„Войната никога не е неизбежна, но мирът е резултат от сложни решения, от трудна работа и от компромиси“, каза Гутериш.\nГутериш, който наследи на поста южнокорееца Бан Ки-мун, ще трябва да работи обаче с един със Съвет за сигурност, в който цари дълбоко разделение и който не е в състояние да вземе общо решение за прекратяване на шестгодишната гражданска война в Сирия, отбелязва АФП.\n„Най-големият провал на международната общност днес е неспособността й да предотвратява конфликти и да поддържа сигурността в света“, написа Антониу Гутериш в статия, публикувана вчера в американското списание „Нюзуик“.\n„Там, където бушуват войни, имаме нужда от посредничество, арбитраж и творческа дипломация, подкрепена от всички влиятелни държави“, заяви генералният секретар на ООН. С това той даде знак, че ще работи по-активно за уреждане на големите международни проблеми, за разлика от предшественика си, който най-често използваше като посредници специалните си пратеници, отбелязва АФП.\nПлановете на Гутериш за вдъхване на нова динамика на ООН могат да срещнат пречки от бъдещия президент на САЩ Доналд Тръмп, чиито възгледи за външната политика са твърде неясни. Тръмп обеща, че „нещата в ООН ще се променят след 20 януари“, когато той ще встъпи в длъжност.\nПо-късно тази седмица Гутериш ще направи първото си пътуване зад граница в качеството си на генерален секретар на ООН, предаде АФП. Той ще пътува в Женева, за да участва в конференция, посветена на кипърското обединение. На нея ще присъстват също представители на трите страни гаранти на сигурността на остров Кипър – Гърция, Турция и Великобритания, бившата колониална сила.\nГутериш планира да посети Женева още веднъж идната седмица, за да се срещне с китайския президент Си Цзинпин, съобщава АФП. Китай е един от най-щедрите поддръжници на ООН на каузи за запазване на мира.\nPosted on 11.01.2017, in Анализи, Международна политика and tagged Антониу Гутериш, Безопасност, Войни, Конфликти, МИРА, Новият генерален секретар, ООН, Сирия, нов подход, предотвратяване, призова. Bookmark the permalink.\tВашият коментар.